
	«Κάθε Ιούλιο επιστρέφω»

«Βλαντίμιρ Μαγιακόφσκι

Προεπαναστατικά ποιήματα»

του Γιώργου Μολέσκη

στο Σπίτι της Κύπρου

Το Σπίτι της Κύπρου και οι εκδόσεις Βακχικόν θα παρουσιάσουν, την Τρίτη 17 Δεκεμβρίου 2019 και ώρα 19:00, στο Σπίτι της Κύπρου, Ξενοφώντος 2Α Σύνταγμα, τα βιβλία του Γιώργου Μολέσκη, «Κάθε Ιούλιο επιστρέφω» και «Βλαντίμιρ Μαγιακόφσκι. Προεπαναστατικά ποιήματα».
Στις σελίδες του βιβλίου «Κάθε Ιούλιο επιστρέφω» παρουσιάζονται πτυχές των δραματικών γεγονότων που συντάραξαν την Κύπρο κατά την περίοδο Ιουλίου-Αυγούστου 1974 και οι διαχρονικές τους συνέπειες. Τα γεγονότα αυτά παρουσιάζονται μέσα από διάφορα επεισόδια, μνήμες και ιστορίες από τη ζωή του συγγραφέα, διανθισμένα με στοιχεία φαντασίας και μυθοπλασίας. Με τον ίδιο τρόπο, κάποια από τα πρόσωπα που αναφέρονται είναι πραγματικά, άλλα είναι φανταστικά. Οι τόποι, ωστόσο, όπου συμβαίνουν τα ιστορικά γεγονότα, καθώς και τα ίδια τα γεγονότα είναι πραγματικά.

Στο βιβλίο «Βλαντίμιρ Μαγιακόφσκι. Προεπαναστατικά ποιήματα» περιλαμβάνεται  εκτεταμένη εισαγωγή για το έργο του Βλαντίμιρ Μαγιακόφσκι και δημοσιεύονται οι μεταφράσεις τριών από τα πιο σημαντικά συνθετικά του ποιήματα, γραμμένα πριν από την επανάσταση του 1917: «Σύννεφο με παντελόνια», «Φλάουτο-Σπονδυλική», «Ο πόλεμος και η οικουμένη». Οι μεταφράσεις έγιναν από το ρωσικό πρωτότυπο και καταβλήθηκε προσπάθεια να αποδοθεί, όσο είναι δυνατό, το ύφος του ποιητή, η ιδιότυπη εικονοποιία του, το πάθος και οι ποιητικές του αναζητήσεις της εποχής εκείνης.

Θα μιλήσουν η ποιήτρια, κριτικός βιβλίου, Διώνη Δημητριάδου, η φιλόλογος Μιχαήλα Καραμπίνη-Ιατρού και ο συγγραφέας, Παναγιώτης Μανιάτης. 

Αποσπάσματα θα διαβάσουν ο σκηνοθέτης, ηθοποιός Θάνος Παπακωνσταντίνου και ο σκηνοθέτης, ΕΕΠ Παιδαγωγικό Τμήμα του ΕΚΠΑ, Τάκης Τζαμαργιάς. 

---------------------------------------------------------------------

Ο Γιώργος Μολέσκης γεννήθηκε το 1946. Φοίτησε στο Αγγλικό Κολλέγιο Λευκωσίας και στο Κρατικό Πανεπιστήμιο Μόσχας – Λομονόσοφ. Είναι κάτοχος πτυχίου M.A. στη Ρωσική Γλώσσα και Λογοτεχνία και Ph.D. στη Λογοτεχνία. Εργάστηκε στις Πολιτιστικές Υπηρεσίες του Υπουργείου Παιδείας και Πολιτισμού και στο Ίδρυμα Συμφωνική Ορχήστρα Κύπρου, όπου κατείχε τη θέση του Εκτελεστικού Συμβούλου.  Διετέλεσε πρόεδρος της Επιτροπής Κρατικών Βραβείων Λογοτεχνίας και της Εθνικής Επιτροπής Κύπρου για το Ευρωπαϊκό Βραβείο Λογοτεχνίας. Από το 2013 μέχρι το 2017 ήταν Πρόεδρος της Ένωσης Λογοτεχνών Κύπρου. Δημοσίευσε μελέτες και δοκίμια για τη λογοτεχνία και εξέδωσε δεκατρείς ποιητικές συλλογές, τρία βιβλία πεζογραφίας και πέντε βιβλία με μεταφράσεις ποίησης από τη ρωσική και την αγγλική γλώσσα. Βιβλία του μεταφράστηκαν και εκδόθηκαν στη Γαλλία, Ιταλία, Βουλγαρία, Ρουμανία, Σερβία και Αλβανία. Τιμήθηκε με Κρατικό έπαινο και Κρατικό βραβείο ποίησης. Το 2001 εξελέγη Επίτιμο Μέλος της Κρατικής Ακαδημίας Σλαβικού Πολιτισμού της Ρωσικής Ομοσπονδίας και το 2016 τιμήθηκε με το Μετάλλιο Πούσκιν της Ένωσης Ρώσων Συγγραφέων.

